Screenshot: YouTube

U BEOGRADU je umrla Mila Štula, javlja srpski Telegraf.



Štula je široj javnosti ostala poznata kao voditeljica RTS-a s početka devedesetih koja je otvoreno propagirala Miloševićeve ratnohuškačke ideje.



Kao medijski pitbul zloglasnog Miloševića, Štula je na javnoj televiziji otvoreno napadala sve protivnike režima, a nije se libila ni koristiti klevetama koje nikad nisu dokazane.



Štula je zapravo u Beograd 1991. godine došla iz Zagreba, gdje je radila kao novinarka tjednika Danas. Njeni obožavatelji branili su ju tvrdnjama da je bila žrtva hrvatske politike s početka devedesetih te da je zbog toga trebala otići iz Zagreba.

Tekst se nastavlja ispod oglasa

Kći generala JNA



Milin otac bio je Milan Štula, general JNA. Godine 1991. Štula seli u Beograd gdje će uskoro dobiti posao na RTS-u. Ratnih godina ona će promovirati tabloidno novinarstvo u kojem je sve dozvoljeno i nema nikakvih profesionalnih i moralnih granica. Njena meta uvijek su bili protivnici Slobodana Miloševića, no uskoro je njeno ponašanje postalo kontraproduktivno pa je maknuta.



Štula ostaje u novinarstvu, ali pomalo pada u zaborav. Godine 2009. vodi emisiju na TV Košavi.



Prije četiri godine objavljeno je da je posjetila Skupštinu Republike Srbije, gdje je popila kavu s naprednjakom Božidarom Delićem.



No tada je već bila prilično zaboravljena. Štula je svoje "najslavnije dane" profesionalne karijere doživjela početkom devedesetih kad je nekritički propagirala režim koji će donijeti rat i smrt.